Karambol történt az 53-ason Kiskőrösnél
Kamion és traktor karambolozott az 53-as főúton kedden délután. Az elsődleges információk szerint mindkét sofőr megsérült. A helyszínelés idejére a főutat teljes szélességében lezárták.
A police.hu közleménye:

Egy 27 éves szekszárdi férfi egy Mercedes Atego típusú tehergépkocsival 2017. október 24-én 15 óra 10 perckor az 53-as főúton közlekedett. Haladása során a főút 25-ös kilométerénél feltehetően figyelmetlensége miatt későn vette észre az előtte lassabban haladó 45 éves akasztói férfi által vezetett lassú járművet, ezért összeütköztek. Minkét jármű felborult a balesetben. A teherautó sofőrje könnyű, a traktor vezetője súlyos sérülést szenvedett.

19 óra 46 perckor a rendőrök befejezték a helyszínelést, az út ismét teljes szélességében járható.

Korábban írtuk: Összeütközött egy kamion és egy traktor az 53-as főút Kiskőrös és Akasztó közötti szakaszán, a 25-ös kilométernél. A balesethez a kiskőrösi tűzoltókat riasztották, akik feszítővágó segítségével szabadították ki a kamionból a sofőrt, majd átadták őt a mentőknek – tájékoztatta lapunkat a Bács-Kiskun Megyei Katasztrófavédelmi Igazgatóság.

Mint Vincze-Messzi Adéltől, a Bács-Kiskun Megyei Rendőr-főkapitányság szóvivőjétől megtudtuk, az elsődleges adatok szerint a baleset következtében mindkét jármű sofőrje megsérült. A helyszínelés idejére a rendőrök 15 óra 25 perctől teljes szélességében lezárták a főutat. A személygépkocsikkal közlekedők a környező földutakon tudnak kerülni.
53-as főút rendőrség balesetek kiskőrös Akasztó